নিজস্ব প্রতিবেদন:  ‘‘গণতন্ত্রের ধর্ষণকারীর মুখে গণতন্ত্র রক্ষার কথা মানায় না।’’ নাম না করে প্রধানমন্ত্রী নরেন্দ্র মোদীকে কটাক্ষ করলেন রাজ্যের পুর নগরোন্নয়ন ও আবাসন মন্ত্রী ফিরহাদ হাকিম। প্রসঙ্গত, বছরের প্রথম দিনই সাক্ষাত্কারে পশ্চিবঙ্গের রাজনৈতিক পরিস্থিতি নিয়ে উদ্বেগ প্রকাশ করেন প্রধানমন্ত্রী নরেন্দ্র মোদী। পশ্চিমবঙ্গে বিজেপি কর্মীদের ওপর রাজনৈতিক আক্রমণের নিন্দা করেন তিনি। প্রধানমন্ত্রী অভিযোগ করেন, পশ্চিমবঙ্গে আমাদের দলকে গণতান্ত্রিক অধিকার থেকে বঞ্চিত করা হচ্ছে। গণতান্ত্রিক কর্মসূচির জন্য আমাদের আদালতে যেতে হচ্ছে। রাজনৈতিক বিশেষজ্ঞদের মতে, নাম না-করে বিজেপির রথযাত্রা কর্মসূচির কথাই বলতে চেয়েছেন মোদী। পশ্চিবমঙ্গে বিজেপিকে রথযাত্রার অনুমতি দেয়নি তৃণমূল সরকার। আদালতের সিঙ্গল বেঞ্চ থেকে রথযাত্রার অনুমতি মিললেও, সেই মামলা এখন আটকে সুপ্রিম কোর্টে। প্রধানমন্ত্রীর এই অভিযোগকে কার্যত শীলমোহর দিয়েছেন রাজ্যপাল কেশরীনাথ ত্রিপাঠী।